b"\n_START_ARTICLE_\nDen (faraon)\n_START_SECTION_\nDol\xc5\xbeina vladanja\n_START_PARAGRAPH_\nStaroegip\xc4\x8danski zgodovinar Maneto ga je imenoval O\xc3\xbasapha\xc3\xaedos in mu pripisal dvajset let dolgo vladavino.  Torinski seznam kraljev je po\xc5\xa1kodovan, zato je nemogo\xc4\x8de ugotoviti, kako dolgo je vladal. Egiptologi in zgodovinarji so na podlagi napisov na Kamnu iz Palerma na splo\xc5\xa1no prepri\xc4\x8dani, da je vladal 42 let.\n_START_SECTION_\nIme\n_START_PARAGRAPH_\nDenovo serek ime je dobro dokumentirano na odtisih pe\xc4\x8datnika, slonoko\xc5\xa1\xc4\x8denih etiketah in napisih na posodah iz skrilavca, diorita in marmorja. Artefakte so odkrili v Abidu, Sakari in Abu Rawashu Denovo ime je dokazano tudi v kasnej\xc5\xa1ih dokumentih, na primer v Berlinskem zdravni\xc5\xa1kem papirusu, v katerem je razprava  o postopkih zdravljenja \xc5\xa1tevilnih bolezni. Nekatere metode naj bi bile iz Denovega obdobja. Omenjen je tudi v 64. poglavju  Anijevega papirusa, napisanega okoli leta 1250 pr. n. \xc5\xa1t.\n_START_SECTION_\nIdentiteta\n_START_PARAGRAPH_\nDenovo serek ime je bilo Den ali Deve, kar najverjetneje pomeni On, ki prina\xc5\xa1a vodo. Ime je skladno z njegovim rojstnim imenom Kasti, ki pomeni On od dveh pu\xc5\xa1\xc4\x8dav. Egiptologi, med njimi Toby Wilkinson in  Francesco Tiradritti, menijo, da se njegovo ime nana\xc5\xa1a na vzhodno in zahodno pu\xc5\xa1\xc4\x8davo, ki obdajata Egipt kot nekak\xc5\xa1en \xc5\xa1\xc4\x8dit, ali na Gornji in Spodnji Egipt. Oboje je skladno z uvedbo Denovega kraljevskega naslova Nisut-Biti , ki je legitimiral njegovo oblast nad celotnim Egiptom. _NEWLINE_Denova dru\xc5\xbeina je bila predmet \xc5\xa1tevilnih raziskav. Njegova mati je bila kraljica Merneit. Trditev podpirajo odtisi pe\xc4\x8datnikov in napis na Kamnu iz Palerma. Denove \xc5\xbeene so bile kraljice Semat, Nakt-Neit in morda Kua-Neit. Imel je veliko sinov in h\xc4\x8dera. Njegova mogo\xc4\x8da naslednika bi lahko bila Aned\xc5\xbeib in Semerket._NEWLINE_Dobro raziskan  je tudi njegov dvor. Stranske grobnice in mastabe v Sakari so pripadale visokim uradnikom, med katerimi so bili Ipka, Ank-ka, Hemaka, Nebitka, Amka, Ini-ka in Ka-Za. V stranski grobnici na Denovem pokopali\xc5\xa1\xc4\x8du so odkrili redko stelo pritlikavca Ser-Inpuja._NEWLINE_V ramze\xc5\xa1kem obdobju so njegovo  rojstno ime brali napa\xc4\x8dno. Na Abido\xc5\xa1kem seznamu kraljev je Sepatju napisan z dvema simboloma za pu\xc5\xa1\xc4\x8davo.  Zapis izhaja iz simbolov dveh pu\xc5\xa1\xc4\x8dav, ki jih je Den prvotno uporabljal. Na Torinskem seznamu kraljev je omenjen kot Kenent\xc5\xbe, kar je te\xc5\xbeko prevedljivo. Izvor hieroglifov, ki so se uporabljali na Torinskem seznamu kraljev, ostaja neznan. Na Sakarski tablici je Den skrivnostno v celoti izpu\xc5\xa1\xc4\x8den.\n_START_SECTION_\nZa\xc4\x8detek\n_START_PARAGRAPH_\nArheolo\xc5\xa1ke najdbe ka\xc5\xbeejo, da je Den na samem za\xc4\x8detku svoje vladavine prestol nekaj let delil s svojo materjo Merneit. Zgleda, da je bil takrat premlad, da bi vladal samostojno. Regentka Merneit je de facto samostojna kraljica. V Egiptu tak\xc5\xa1no vladanje ni bilo nenavadno, saj je pred njo vladala kraljica Neithotep, za njo pa kraljici Sobekneferu in Ha\xc4\x8depsut. Denova mati je bila po\xc4\x8da\xc5\xa1\xc4\x8dena s samostojno grobnico kraljevskih razse\xc5\xbenosti in svojim kultom mrtvih.\n_START_SECTION_\nGrobnica\n_START_PARAGRAPH_\nDen je bil pokopan v grobnici T na pokopali\xc5\xa1\xc4\x8du Umm el-Qa'ab pri Abidu, kjer so pokopani tudi drugi kralji Prve egip\xc4\x8danske dinastije. Grobnica T je ena od najve\xc4\x8djih in najbolj dodelanih na tem pokopali\xc5\xa1\xc4\x8du in prva s stopni\xc5\xa1\xc4\x8dem in tlemi iz granita._NEWLINE_Grobnica T je bila prva, ki je imela vhod po stopni\xc5\xa1\xc4\x8du. Starej\xc5\xa1e grobnice so imele vhod skozi strop. Grobnica se je do Denove  smrti morda uporabljala kot skladi\xc5\xa1\xc4\x8de za prese\xc5\xbeke dobrin. Je tudi prva grobnica s kamnitimi arhitekturnimi elementi, ki so bili pred tem izdelani iz zidakov iz blata. V prvotni postavitvi so bila  na polovici stopni\xc5\xa1\xc4\x8da lesena vhodna vrata, pred vhodov v pogrebno sobo pa pokon\xc4\x8dna drsna vrata, ki naj bi zadr\xc5\xbeala roparje.  Tla so bila tlakovana z rde\xc4\x8dim in \xc4\x8drnim granitom iz Asuana, ki se je v velikem obsegu tokrat uporabil prvi\xc4\x8d._NEWLINE_V grobnici so odkrili dvajset etiket iz ebenovine in slonove kosti. Na etiketah so prve znane upodobitve vladarja z dvojno krono Egipta in tek med obrednimi stelami kot del praznovanja Sed. V grobnici so odkrili tudi pe\xc4\x8date, ki potrjujejo obstoj najzgodnej\xc5\xa1ih egip\xc4\x8danskih kraljev._NEWLINE_Okoli grobnice so grobovi 136 mo\xc5\xbe in \xc5\xbeena, ki so bili pokopani isto\xc4\x8dasno s kraljem. Domneva se, da so bili njegovi slu\xc5\xbeabniki. Preiskave nekaj  okostij ka\xc5\xbeejo, da so bili zadavljeni kot del \xc5\xbertvovanja, obi\xc4\x8dajnega za vladarje Prve dinastije.  Po koncu dinastije je \xc5\xbertvovanje prenehalo. V grobnice so za\xc4\x8deli prilagati pogrebne figurice \xe2\x80\x93 u\xc5\xa1abtije, ki so namesto ljudi skrbeli  za kralje v njihovem posmrtnem \xc5\xbeivljenju."